Borussia Moenchengladbach trebuie să depăşească marţi condiţiile în care se va prezenta gazonul echipei de liga a treia Saarbrucken, pentru a câştiga meciul din sferturile Cupei Germaniei, a declarat luni antrenorul Gerardo Seoane, scrie DPA, potrivit Agerpres.
Meciul a fost programat iniţial pentru 7 februarie, dar a fost anulat cu puţin timp înainte de start, din cauza unui teren plin de apă ca urmare a unei ploi abundente. Calitatea terenului echipei Saarbrucken, care nu are sistem de drenaj, a fost mereu discutat de reprezentanţi ai fotbalului din Germania, însă momentan nu s-a făcut nimic.
Saarbrucken a ajuns pe prima pagină a ziarelor de sport din Germania după ce a eliminat pe Bayern Munchen şi Eintracht Frankfurt în rundele precedente. Antrenorul lui Gladbach, Seoane, a arătat luni că echipa din eşalonul trei are o mare ambiţie de a impresiona şi de a merge mai departe, iar jucătorii săi trebuie să fie foarte atenţi şi să treacă peste problema gazonului pentru a nu avea o surpriză neplăcută.
"Trebuie să ne adaptăm, indiferent de cum va fi terenul de joc. Victoriile contra lui Bayern şi Eintracht sunt semnale de alarmă pentru noi, trebuie să ne concentrăm la acest meci", a spus Seoane.
Învingătoarea din partida Saarbrucken - Borussia Moenchengladbach va întâlni pe Kaiserslautern, pe 2 aprilie, în semifinalele competiţiei. Cealaltă semifinală va opune pe liderul la zi din Bundesliga, Bayer Leverkusen, neînvinsă până acum în toate competiţiile în actualul sezon, şi divizionara secundă Fortuna Dusseldorf. Finala Cupei Germaniei este programată pe data de 25 mai.
Borussia Moenchengladbach este deocamdată pe locul 12 în Bundesliga după 25 de etape, cu 27 de puncte, având o singură victorie în ultimele cinci runde.